b'\n_START_ARTICLE_\nBernat Noguera i Sala\n_START_SECTION_\nBiografia\n_START_PARAGRAPH_\nOrfe de pare, la seva mare l\'envi\xc3\xa0 intern a l\'Escola Pia Santa Anna de Matar\xc3\xb3. Deman\xc3\xa0 entrar a aquest orde i vest\xc3\xad la sotana escol\xc3\xa0pia el 8 de novembre de 1908. Acabat el noviciat, profess\xc3\xa0 el 21 d\'agost de 1910. Comen\xc3\xa7\xc3\xa0 els estudis eclesi\xc3\xa0stics a Iratxe, per\xc3\xb2 emmalalt\xc3\xad i pass\xc3\xa0 una temporada en un sanatori. Resid\xc3\xad en els col\xc2\xb7legis escolapis de Morella i Balaguer alternant els estudis eclesi\xc3\xa0stics en privat amb la doc\xc3\xa8ncia. El 1916 arrib\xc3\xa0 a T\xc3\xa0rrega, el 1922 torn\xc3\xa0 a Balaguer per un any i despr\xc3\xa9s d\'estar uns mesos a Calella, a principis de 1923 fou enviat al col\xc2\xb7legi de Sant Antoni de Barcelona. Enseny\xc3\xa0 els primers graus de prim\xc3\xa0ria, comer\xc3\xa7, classes nocturnes per obrers i batxillerat. Es feia entendre f\xc3\xa0cilment pels alumnes i tenia una veu agradable: es feia escoltar. La seva especialitat foren les ci\xc3\xa8ncies naturals; quan els alumnes de T\xc3\xa0rrega anaven a examinar-se a l\'Institut de Batxillerat de Lleida, els catedr\xc3\xa0tics quedaven admirats de la precisi\xc3\xb3 cient\xc3\xadfica d\'aquells nois de poc m\xc3\xa9s de deu anys._NEWLINE_El pare Bernat s\'arribava les tardes dels dijous i dels diumenges amb un grupet d\'alumnes al Castell del Mor, al Tossal Red\xc3\xb3 o a altres indrets dels voltants i feien investigacions arqueol\xc3\xb2giques. Amb les troballes iniciaren el museu targar\xc3\xad. A les nits el pare Noguera amb l\'ajuda del pare Josep Franquesa netejava les restes trobades. Les enviava a l\'Institut d\'Estudis Catalans perqu\xc3\xa8 les classifiquessin i quan les rebia les col\xc2\xb7locava en el museu. Aquest museu va romandre a l\'escola fins al 1933, any en qu\xc3\xa8 va ser traslladat al Modern Liceu, ja que all\xc3\xad s\'hi impartia el batxillerat. Despr\xc3\xa9s de 1939 tot aquest material arqueol\xc3\xb2gic pass\xc3\xa0 a l\'Ajuntament. El pare Noguera es convert\xc3\xad en un especialista en les ci\xc3\xa8ncies naturals i arqueologia dintre dels escolapis. Era consultat pels companys i el 1923 els superiors l\'enviaren a l\'Escola Pia de Sant Antoni amb la intenci\xc3\xb3 que hi fund\xc3\xa9s un centre de ci\xc3\xa8ncies naturals amb un museu que serv\xc3\xads per a totes les altres escoles. Quan el 1926 el govern public\xc3\xa0 la reforma del batxillerat segons el Pla Callejo, el pare Bernat va ser cridat pels superiors per orientar els col\xc2\xb7legis escolapis en el que afectava les ci\xc3\xa8ncies naturals: el Pla dividia el batxillerat en elemental i superior, i aquest en lletres i ci\xc3\xa8ncies. La import\xc3\xa0ncia de les ci\xc3\xa8ncies era, doncs, notable i calia repensar qu\xc3\xa8 es feia en cada lloc. De la tasca investigadora a T\xc3\xa0rrega en donaren compte els pares Noguera i Franquesa en una revista escolar que iniciaren "L\'Arqueta" (1922). A m\xc3\xa9s dels dos religiosos que hi signen amb pseud\xc3\xb2nims \xe2\x80\x94el del pare Bernat \xc3\xa9s Giomar d\'Aus\xc3\xa0\xe2\x80\x94, hi publiquen els alumnes_NEWLINE_Aquesta publicaci\xc3\xb3 era al mateix temps el portaveu del Pomells de Joventut que els dos escolapis esmentats promogueren a T\xc3\xa0rrega entre els alumnes de l\'escola.'